BANPU ดีดกลับ 2% โบรกอัพกำไรปี 64-66 พ่วงเป้าใหม่ 18 บ. อานิสงส์ถ่านหินขาขึ้น
BANPU เด้งกลับกว่า 2% โบรกอัพกำไรปี 64-66 พ่วงราคาเป้าใหม่ 18 บาท ขานรับราคาถ่านหินขาขึ้น หนุนกำไรรายไตรมาสโตกระฉูด
BANPU เด้งกลับกว่า 2% โบรกอัพกำไรปี 64-66 พ่วงราคาเป้าใหม่ 18 บาท ขานรับราคาถ่านหินขาขึ้น หนุนกำไรรายไตรมาสโตกระฉูด
11 ต.ค. 2564

ผู้สื่อข่าวรายงานว่า ราคาหุ้น บริษัท บ้านปู จำกัด (มหาชน) หรือ BANPU ณ เวลา 10:03 น. อยู่ที่ระดับ 13.80 บาท บวก 0.30 บาท หรือ 2.22% สูงสุดที่ระดับ 13.90 บาท ต่ำสุดที่ระดับ 13.70 บาท ด้วยมูลค่าการซื้อขาย 649.53 ล้านบาท

ด้านบริษัทหลักทรัพย์ กรุงศรี ระบุในบทวิเคราะห์ แนะนำ “ซื้อ” โดยปรับคาดการณ์กำไรปี 2564-2565 ขึ้น 35% และ 21% ตามลำดับ และปรับเป้าหมายเป็น 18 บาท
พร้อมประเมินแนวโน้มกำไรสุทธิไตรมาส 3/2564 ของ BANPU ที่ระดับ 4,524 ล้านบาท เพิ่มขึ้น 241% เมื่อเทียบกับไตรมาสก่อน อย่างไรก็ตาม คาดว่ากำไรรายไตรมาสจะสร้างระดับสูงสุดอีกครั้งในสองไตรมาสข้างหน้า
ขณะที่บริษัทหลักทรัพย์ ที่ปรึกษาการลงทุน เอฟ เอส เอส อินเตอร์เนชั่นแนล จำกัด หรือ FSSIA ประเมินเกี่ยวกับผลประกอบการของ BANPU ว่ายังคงได้รับแรงสนับสนุนจากราคาถ่านหินที่ปรับตัวสูงขึ้นอย่างมากในขณะนี้ โดยราคา Newcastle Export Index หรือ NEX ขึ้นไปมากกว่า 200 เหรียญสหรัฐฯต่อตัน นับว่าเป็นช่วงพีคของราคาถ่านหิน พร้อมทั้งคาดว่าราคาถ่านหินจะยังทรงตัวสูงในช่วงสิ้นปี 2564 ถึงกลางปี 2565 ที่ระดับไม่ต่ำกว่า 150 เหรียญสหรัฐฯ ต่อตัน เทียบกับระดับราคาปกติอยู่ที่ 50 เหรียญสหรัฐฯต่อตัน
โดยปัจจัยที่ส่งผลให้ราคาถ่านหินปรับตัวสูงขึ้นอย่างมาก มาจากดีมานด์ที่ปรับตัวสูงขึ้น  แต่ในขณะที่สินค้าถ่านหินตรึงตัว หลายประเทศปิดเหมือง ทำให้เห็นราคาถ่านหินสูงสุดเป็นประวัติการณ์ ขณะเดียวกัน แม้ว่าทั่วโลกจะมีมาตรการใช้ถ่านหินในการผลิตไฟฟ้าลดลง แต่นับว่าถ่านหินยังเป็นพลังงานเปลี่ยนผ่านอย่างน้อย 5-10 ปี อย่างไรก็ตาม มองว่าในระยะ 2-3 ปีข้างหน้า ราคาถ่านหินก็จะยืนระดับ 80-100 เหรียญสหรัฐฯต่อตัน นับว่าเป็นอัพไซเคิลของราคาถ่านหิน ดังนั้นคาดว่า BANPU จะมีกำไรอย่างน้อยไตรมาสละ 4-5 พันล้านบาท